আইপিএল-এ দল পাননি। তাই অভিমানে হয়তো ক্রিকেট খেলাই ছেড়ে দিলেন ইরফান পাঠান। তিনি এবার কোচিংয়ের ভূমিকায়। জম্মু-কাশ্মীরের কোচ হিসেবে আগামী রঞ্জিতেই আত্মপ্রকাশ করতে চলেছেন তিনি। পাঠান বহুদিনই বাইশ গজের বাইরে। জাতীয় দল তো বটেই, বরোদার রঞ্জি দলেও জায়গা পান না তিনি। তাই পাঠানের কোচিং করার সিদ্ধান্ত অনেকটাই প্রত্যাশিত। পাশাপাশি, প্রশ্ন উঠছে ক্রিকেটার ইরফান কি তাহলে পাকাপাকি ভাবে ‘প্রাক্তন’ হওয়ার পথে? 

এই বিষয়ে অন্যান্য খবর

গ্রেগের জমানায় ড্রেসিংরুমের কুৎসিত রূপ প্রকাশ্যে আনলেন ইরফান! বিস্ফোরনের লক্ষ্য কে!


বর্তমানে রঞ্জি দলে জায়গা না পেলেও সাম্প্রতিক অতীতে বরোদার অধিনায়ক হওয়ারও অভিজ্ঞতা রয়েছে। ২৯টি টেস্ট, ১২০টি ওয়ান ডে খেলা ৩৩ বছরের পাঠানকে তাই জম্মু-কাশ্মীরের ক্রিকেট বোর্ড কোচ করার আগে দ্বিতীয় বার ভাবেনি।
জম্মু-কাশ্মীর ক্রিকেট বোর্ডের কর্তা আশিক বুখারি বলেন, ‘‘এক বছর জম্মু-কাশ্মীর দলের কোচ ও মেন্টরের ভূমিকা পালন করবেন পাঠান।’’ পাঠান বলেন, ‘‘এই মরশুমে প্রথম শ্রেণির ম্যাচে খেলিনি। যদি আমি কোনও আইপিএল ফ্র্যাঞ্চাইজির মালিকও হতাম, তাহলে নিজেকেও নিতাম না। এই মুহূর্তে এমন একটা বিষয় খুঁজছিলাম, যাতে আমার ক্রিকেটের সঙ্গে যুক্ত থাকতে পারি।’’
ইতিমধ্যেই বরামুলায় গিয়ে উঠতি ক্রিকেটারদের টিপসও দিয়ে রেখেছেন তিনি। পাঠানের কোচিংয়ে জম্মু-কাশ্মীরের ক্রিকেট দল জাতীয় পর্যায়ে বড় শক্তি হয়ে উঠতে পারে কি না, সেটাই আপাতত দেখার।